පාසල නිමවී වෑන් රථය පැමිණෙනතුරු පාසල අසල රැඳී සිටි 5 වසරේ දැරියන් හතර දෙනෙක් දූෂණය කිරීමේ සිද්ධියක් සම්බන්ධයෙන් වරද පිළිගත් පුද්ගලයකුට බරපතළ වැඩ සහිත වසර විස්සක සිරදඬුවම එකවර ගෙවී යන සේ ලබාදෙන ලෙස මහනුවර මහාධිකරණ විනිසුරු මනිලාල් වෛද්‍යතිලක මහතා නියෝග කෙළේය.මෙසේ දඬුවම් නියම වූයේ ගම්පොළ පදිංචි මොහොමඩ් ෂේක්මිදාර් අමික්දීන් නැමැති අසූ දෙහැවිරිදි පුද්ගලයකුටය.මොහු 2004 වසරේදී ගම්පොළ ප්‍රධාන පාසලක් අසල ජංගම වෙළෙඳ සලක් පවත්වාගෙන ගොස් ඇති අතර, ටොෆී, සීනිබෝල, බොම්බයිමොටයි දී සිදු දැරියන් රවටා ජංගම වෙළෙඳසල තුළ දී දූෂණයට ලක්කිරීමේ චෝදනාව මත ගම්පොළ පොලිසිය මගින් අත්අඩංගවට ගෙන අධිකරණය වෙත ඉදිරිපත් කොට තිබිණි.ගම්පොළ, මරියාවත්ත, වෙලම්බඩ සහ වටදෙණිය ප්‍රදේශවල වයස අවුරුදු 9ක දැරියන් විවිධ අතවරයන්ට ලක්කරමින් දූෂණය කිරීම සම්බන්ධයෙන් ඔහුට එරෙහිව නීතිපතිවරයා හමුවේ අධි චෝදනා පත්‍ර අටක් ගොනුකොට තිබිණි.සිද්ධිය සම්බන්ධයෙන් සාක්ෂි විමසීමෙන් පසු එක් එක් චෝදනාවට වසර දෙකකුත් මාස හය බැගින් බරපතළ වැඩ සහිත සිරදඬුවම් ලබාදෙන ලෙසත්, එය එකවර ගෙවී යන සේ ලබාදෙන ලෙසත් මහාධිකරණ විනිසුවරයා නියෝග කෙළේය.අදාළ සිද්ධිය සම්බන්ධයෙන් රජය වෙනුවෙන්, රජයේ අධිනීතිඥ කුෂිකා කුමාරසිරි මෙනවියත්, අගතියට පත් පාර්ශව වෙනුවෙන් අරුණි ධනපාල සහ තෙල්කාරගේ යන නීතිඥවරුන් පෙනී සිටි අතර විත්තිකරු වෙනුවෙන් නීතිඥ මාපලගම මහතා පෙනී සිටියේය..